*A sokaságból azok, akik hallották ezt az igét, ezt mondták: „Valóban ez a próféta.”* (Jn 7,40)

A sokaságban az emberek egyéni módon reagálnak, bár ezt befolyásolhatja a hangosabb rész véleménye. Itt az emberek elismerik Jézust. Megtapasztalják Isten mivoltát, erejét, kimondhatatlan szeretetét, azt a pluszt, ami megkülönböztette az átlagembertől. Lehet, hogy nem tudták pontosan megmagyarázni, mi is történik, vagy milyen érzések keletkeznek bennük, de ráismertek a mennyei küldetésre.

Jézussal való találkozás nem múlik el nyomtalanul. Akkor sem és most sem. Ha őszinte, előítéletektől mentes keresésbe fog bárki, biztosan megtalálja Őt. A megtalálásban benne lesz a meggyőződés is, Ő a világ Megváltója, a Krisztus! Ma még van lehetőség keresni Őt, ma még megtalálható. Az élet ezen a földön rövid. Keresd Őt, a legfontosabbat! *Vadon Gyula*